แผนการชดเชยการปล่อยก๊าซคาร์บอนไดออกไซด์ ของออสเตรเลีย มีทีท่าว่าจะผ่านรัฐสภาได้ยาก
ในออสเตรเลีย แผนการใหญ่ของรัฐบาล ที่จะดำเนินมาตรการให้มีการชดเชยการปล่อยก๊าซคาร์บอนไดออกไซด์  มีท่าทางว่าจะผ่านรัฐสภาได้ยาก ขณะที่ฝ่ายค
รัฐบาลนายกรัฐมนตรีเควิน รัดด์ ต้องการให้รัฐสภาผ่านร่างกฏหมายนี้ ภายในสิ้นเดือนหน้า แต่บรรดาผู้วิพากษ์ตำหนิ ข้อเสนอมาตรการดังกล่าวกล่าวว่าแผนการนี้จะทำให้สูญเสียงานและจะก่อให้เกิดความไม่มีเสถียรภาพทางเศรษฐกิจในเวลา 20ปีข้างหน้า รัฐบาลออสเตรเลียกำลังเสนอแผนการระบบการแลกเปลี่ยนหรือชดเชยการปล่อยก๊าซเรือนกระจกซึ่งจะเป็นระบบที่คลุมขอบเขตกว้างขวางที่สุดในโลก ตามแผนการนั้นบริษัทต่างๆ จะต้องซื้อใบอนุญาติ สำหรับการปล่อยก๊าซคาร์บอนไดออกไซด์ทุกๆตันที่บริษัทนั้นๆ ก่อให้เกิดขึ้น รัฐบาลออสเตรเลียเสนอระบบดังกล่าว เพื่อเป็นการกระตุ้นทางการเงินสำหรับบรรดาผู้ที่พยายามลดการปล่อยก๊าซ ที่ยังความเสียหายแก่สิ่งแวดล้อม ระบบที่ว่านี้จะคลุมการปล่อยก๊าซคาร์บอนไดออกไซด์ราว75 % ของบรรดาผู้ก่อให้เกิดก๊าซดังกล่าวรายใหญ่ที่สุดราว 1,000 ราย รัฐบาลนายกรัฐมนตรีKevin Rudd แนวกลางเอนซ้าย ต้องการจะให้นำมาตรการนี้ออกมาใช้ในเดือนกรกฎาคมปีหน้ามาตรการนี้จะต้องได้รับความเห็นชอบจากวุฒิสภาซึ่งรัฐบาลไม่ได้ควบคุม และจากสมาชิกวุฒิสภาฝ่ายที่มุ่งความสำคัญด้านสิ่งแวดล้อม ผู้แย้งว่าแผนการนี้ไม่ดำเนินการเพียงพอที่ในการคุ้มครองสิ่งแวดล้อม บรรดาผู้วิพากษ์วิจารณ์ กล่าวว่าการวิจัยล่าสุดแสดงว่า มาตรการดังกล่าวจะยังความเสียหายแก่เศรษฐกิจของออสเตรเลีย และจะทำให้ออสเตรเลียสูญเสียงานหลายหมื่นงานหากนำมาใช้ในช่วงเศรษฐกิจถดถอยทั่วโลก สมาชิกรัฐสภาแนวอนุรักษ์นิยมกล่าวว่ารัฐบาลควรหน่วงเหนี่ยวแผนการ ซึ่งเป็นที่เห็นขัดแย้งกันนี้ไว้ก่อนและรัฐบาลมีงานที่จะต้องปรับแก้ข้อบกพร่องร้ายแรงต่างๆ ของแผนการนั้น อย่างไรก็ตามรัฐบาลออสเตรเลียมีความตั้งใจมุ่งมั่น ที่จะดำเนินงานให้ร่างกฏหมายนี้ผ่านรัฐสภาโดยถือผลประโยชน์ของชาติเป็นสำคัญ ออสเตรเลียเป็นประเทศหนึ่งที่ก่อให้เกิดก๊าซเรือนกระจก โดยเฉลี่ยต่อหัวเป็นปริมาณมากที่สุดในโลก รัฐบาลเตือนว่าหากไม่มีมาตรการด้านสิ่งแวดล้อมที่เข้มงวดกวดขัน ออสเตรเลียจะสูญเสียงานและอุตสาหกรรมสำคัญรวมทั้งในภาคเกษตรกรรมและการท่องเที่ยว ความแห้งแล้งอันยาวนานประกอบกับไฟไหม้ป่าเมื่อเร็วๆ นี้ และน้ำท่วมหลายพื้นที่ทำให้นักวิทยาศาสตร์มีเหตุผลที่จะคิดว่า พื้นที่ทวีปออสเตรเลียอันกว้างใหญ่ไพศาลกำลังจะเป็นประเทศหนึ่งที่จะถูกกระทบกระเทือนมากที่สุด จากการที่สภาพภูมิอากาศกำลังเปลี่ยนแปลง อย่างไรก็ตามผู้ที่ยังเคลือบแคลงสงสัย แย้งว่าอุณหภูมิที่สูงขึ้นและน้ำมหาสมุทรที่อุ่นขึ้นนั้น เป็นส่วนหนึ่งของวงจรธรรมชาติ และไม่แน่ใจว่าความเปลี่ยนแปลงของสภาพภูมิอากาศนั้นเป็นผลจากมลภาวะที่มนุษย์ก่อขึ้นล้วนๆ